Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 736/11/5507	Námestovo, 24.5.2013
EEČ : 2-41-78-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorý ako konateľ spoločnosti XXXXX., so sídlom XXXXX, XXXXX, IČO: XXXXX, do 26. 07. 2009 a ani neskôr, nezaplatil Daňovému úradu XXXXX ako mieste príslušnému správcovi dane daňovú povinnosť na DPH za zdaňovacie obdobie II. Štvrťroku 2011 vo výške 6.710,- €, hoci spoločnosť mala peňažné prostriedky na zaplatenie tejto dane, pričom konal v rozpore s § 78 ods. 1 Zákona č. 222/2004 Z.z. o dani z pridanej hodnoty,

lebo zanikla trestnosť činu.

Odôvodnenie:
	Poverený príslušník Okresného riaditeľstva PZ v Dolnom Kubíne, Obvodného oddelenia v Námestove pod ČVS: ORP-1114/NO-DK-2011 vykonával skrátené vyšetrovanie v horeuvedenej trestnej veci, v ktorej po skončení skráteného vyšetrovania predložil na tunajšiu prokuratúru spisový materiál spolu s návrhom na konečné rozhodnutie. 
	Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky skráteného vyšetrovania odôvodňujú zastavenie trestného stíhania podľa § 215 odsek  1 písmeno  h/ Trestného poriadku z dôvodu účinnej ľútosti podľa § 86 písmeno e/ Trestného zákona. 
	V rámci prípravného konania bol vypočutý obv. XXXXX, svedok poškodený- splnomocnený zástupca príslušného Daňového úradu a boli zabezpečené listinné dôkazy.
	Obvinený pri svojej výpovedi z prípravného konania odmietol vypovedať.
	Obvinený bol po zabezpečení dôkazov v rámci vykonaného vyšetrovania usvedčovaný najmä listinnými dôkazmi, a to výpismi z účtov jednotlivých bankových inštitúcií, z ktorých bolo preukázané, že v rozhodnom období menovaný disponoval dostatočným množstvom finančných prostriedkov, postačujúcich na úhradu dane.
	Svedok poškodený vo výpovedi z prípravného konania v podstate uviedol výšku nezaplatenej dane, s tým, že túto sa nepodarilo daňovému úradu doposiaľ vymôcť ani cestou exekúcie.
	Poverený príslušník po vykonaní všetkých potrebných úkonov, vo veci naplánoval na deň 26. 03. 2013 záverečné preštudovanie vyšetrovacieho spisu, o ktorého termíne  riadne upovedomil oprávnené strany. 
	Obvinený sa dňa 26. 03. 2013 na záverečné preštudovanie spisu riadne dostavil, pričom neurobil žiadne návrhy na doplnenie vyšetrovania.
	Následne, potom ako bol zo strany povereného príslušníka predložený tunajšej prokuratúre spis spolu so záverečným návrhom, bolo dňa 28. 03. 2013 doručené tunajšej prokuratúre oznámenie obvineného, že dňa 26. 03. 2013 uhradil Daňovému úradu XXXXX dlžnú daň vo výške 6.710,-€, o čom predložil kópiu poštového peňažného  poukazu zo dňa 26. 03. 2013.
	Za účelom verifikácie tejto skutočnosti, bola zo strany prokuratúry vyžiadaná správa z Daňového úradu XXXXX, z ktorej vyplynulo, že obvinený XXXXX dňa 26. 03. 2013 za spol. XXXXX uhradil dlžnú daň vo výške 6.710,-€.

	Podľa § 86 písmeno  e/  Trestného zákona, trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
  
	Obvinený XXXXX si dodatočne splnil svoju daňovú povinnosť, čím  došlo k zániku trestnosti prečinu nezaplatenia dane a poistného podľa § 278z dôvodu účinnej ľútosti podľa § 86 písmeno e/  Trestného zákona. 
	 
	Vzhľadom na všetky vyššieuvedené skutočnosti, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Zuzana Hozáková
prokurátorka